次韵程丞相重九日示席客
作者：鄭獬
朝代：宋

paragraphs: 湖光飛出洞庭秋，拍手齊看山公遊。
黑雲抱日離東海，蒼霞穿漏紅光浮。
我公重惜此佳節，携賓留燕停鳴騶。
城角直穿一氣外，碧鱗縹緲飛高樓。
晚花纖麗金靨鬧，平莎蒙密綠髮稠。
手把玻璃笑當坐，飄然逸氣凌雲遒。
須臾大卷出新作，鐵網包住鯨與虬。
四座傳觀賞佳句，絲管不發清歌留。
茱萸著酒紫香透，芙蓉插髻雙眉修。
後堂新壓菊花釀，傾在玉盆凝不流。
美人再拜勸公飲，一飲可忘今古愁。
誰謂長戈可駐景，誰謂萱草能忘憂。
斯言寥闊不可考，樂事須向尊前求。
霓裳法曲古來絕，小槽琵琶天下尤。
只此醉鄉有佳境，此境不與人間侔。